text: La Buenos Aires acusa d'"especuladors" els Pares Paüls
  DestacatSocietatBarrisVallvidrera
  La Buenos Aires acusa d'"especuladors" els Pares Paüls
  El grup de suport a la casa realitza diverses accions a la seu de la congregació al carrer Provença
  Pancarta a les portes de la seu dels Pares Paüls al carrer Provença ©Bernat Julià
  Bernat Julià
  Diversos membres del grup de suport a la Casa Buenos Aires han desplegat aquest diumenge una pancarta i han repartit octavetes a les portes de la parròquia que la congregació dels Pares Paüls té al carrer Provença. L'objectiu era informar als seus membres de l'"estratègia especuladora" dels Pares Paüls.
  Entre divendres i diumenge s'han produït diverses accions. Les principals demandes de les manifestants són l'aturada del desallotjament i la retirada dels Pares Paüls com a acusació. També exigeixen a l'Ajuntament que avanci en la catalogació de l'edifici com a patrimoni per tal d'evitar-ne "usos especulatius" i mantenir la casa en el seu estat actual.
  Entrada a la seu de la congreació dels Pares Paüls ©Bernat Julià
  "La Buenos Aires forma part del paisatge de Vallvidrera i perdre'l seria un retrocés en la defensa del patrimoni i el dret a l'habitatge", diuen, alhora que afegeixen que durant aquests últims mesos "s'ha tornat a omplir de vida un espai que estava buit i abandonat, donant lloc a activitats i projectes en les que moltes veïnes de Vallvidrera s'hi han bolcat." L'èxit d'aquestes activitats avala en part el fet que les llebrenques volen que la Buenos Aires sigui un espai viu al poble. En aquest sentit han declarat també que "no descobreixen res nou", i és que ja anteriorment l'edifici havia tingut usos comunitaris i la voluntat de la Buenos Aires és que segueixi sent així.
  Un dels fulls informatius enganxats a la façana de la seu dels Pares Paüls ©Bernat Julià
  Una de les respostes a la sentència
  Aquestes accions arriben al final d'una setmana que va començar amb l'anunci de la sentència del judici penal contra la Buenos Aires, que les condemna a un desallotjament imminent i a una pena multa per les dues persones acusades. Com ja va avançar El Jardí, el grup de suport va treure un manifest obert a adhesions que a dia d'avui ja ha sumat més de cinquanta col·lectius i més de mil persones a títol individual: "Això fa visible el suport que el projecte té a nivell social", comenta una membre del grup de suport a El Jardí.
  Avisen també que la Buenos Aires seguirà duent a terme accions i que no aturarà les seves activitats. En aquest sentit, sota el lema "amb banyador o sense la Buenos Aires es defensa" han programat activitats obertes a tots els públics durant tot el mes d'agost.